
D-vitamin kezelés hatása perifériás vénák biomechanikai és morfológiai tulajdonságaira patkány PCOS modellben

Bevezetés: A PCOS világszerte a nők 5-8%-át érintő hiperandrogén állapot, a páciensek nagy részében a metabolikus szindróma egy vagy több eleme is megtalálható. Állatkísérletes vizsgálataink a szindróma kifejlődésének korai időszakát célozták, ahol a prehipertóniás elváltozások megismerése által megfelelő terápiás támadáspontok alakíthatóak ki, melyek a későbbiekben megakadályozzák az ismert célszervkárosodások kifejlődését.
Módszerek: 10 héten át dihidrotesztoszteronnal (pellet 83 µg/die 21 napos kortól, DHT csoport), dihidrotesztoszteronnal és D-vitaminnal kezelt (DHT+D3 csoport, D3: 120 ng/100g/hét), valamint kontroll Wistar patkányok vena saphenáit vizsgáltuk izolált szervfürdőbe helyezve. Nyomáslépcsők során a külső és belső érátmérőket rögzítettük normál Krebs-Ringer oldatban, noradrenalinos kontrakciót követően, végül Ca-mentes oldatban, maximális relaxáció után.
Eredmények: A külső vénaátmérő Ca-mentes oldatban szignifikánsan nagyobb volt a DHT kezelt, mint a másik két csoportban (p<0.05). A falvastagság a DHT csoportban szignifikánsan nagyobb volt a kontrollhoz képest (p<0.05). A tangenciális stressz nem mutatott sziginifikáns különbséget a három vizsgált csoport között nyugalmi tónusban, presszorhatásra azonban szignifikánsan alacsonyabb volt a DHT és DHT+D3 csoportban, mint a kontrollban (p<0.05). Az elasztikus modulus Ca-mentes oldatban a DHT+D3 csoportban szignifikánsan alacsonyabb volt a másik két csoportban tapasztaltaknál (p<0.001). Hasonló tendenciát figyeltünk meg akkor is, amikor az elasztikus modulust a falfeszültség függvényében ábrázoltuk (p<0.05). A DHT csoport ereinek disztenzibilitása szignifikánsan nagyobb volt, mint a másik két csoporté (p<0.005).
Következtetés: Az irodalomban ismert DHT kezelés hosszabb ideig (90 napig) alkalmazva hipertóniát is okozott – míg az általunk alkalmazott 70 napos kezelés során vérnyomás különbséget nem tapasztaltunk a vizsgált csoportok között. A még normotenzív állatokon tapasztalt, véna funkciót és morfológiát is érintő különbségek már prehipertenzív elváltozásoknak tekinthetők. A D-vitamin kezelt csoportban tapasztalható csökkent elasztikus modulus és a DHT kezeltekhez képest a kontrollhoz visszatérő disztenzibilitás lokális hatásként a hipertónia kialakulása ellen hat. Mindezek alapján a D-vitamin kezelés a PCOS-hez társuló kardiovaszkuláris szövődmények kockázatának csökkentésére is hatékony adjuváns terápia lehet.



